DUT-kampus gesluit ná student tydens betoging sterfŉ 20-jarige student aan die Durban Universiteit van Tegnologie (DUT) is Dinsdagmiddag naby die Steve Biko-kampus doodgeskiet, vermoedelik tydens ŉ onderonsie met ŉ privaat veiligheidswag. Die student is naby die administrasiegebou by die kampus geskiet. Die DUT het Dinsdagaand in ŉ verklaring gesê die instansie is tot verdere kennisgewing gesluit. Die Ekonomiese Vryheidsvegters (EFF) het gesê die student was een van hul lede. Kol. Thembeka Mbele, woordvoerder van die SAPD in KwaZulu-Natal, het die voorval bevestig. “Ongeveer 30 studente het klippe en bakstene versamel en na die DUT-gebou in Ritsonweg gegaan. Hulle wou die gebou bestorm terwyl hulle klippe en bakstene gooi. Een administrasie-assistent en ŉ veiligheidswag is tydens die voorval beseer en sekuriteit het nog ondersteuning ontbied,” het Mbele verduidelik. “Die studente wou ook die universiteit se hekke bestorm.” Vier studente is in hegtenis geneem op aanklag van openbare geweld. Volgens African News Agency (ANA) het die vroulike administrasie-assistent haar neus gebreek tydens die geweld. Sy is in die hospitaal opgeneem. Die veiligheidswag is ook in die hospitaal opgeneem. Mbele het gesê die student is in die maag geskiet, alhoewel dit nog nie duidelik is wie hom geskiet het nie. Die polisie was Dinsdagaand nog steeds op die kampus. Alan Khan, DUT se senior direkteur vir korporatiewe sake, het in ŉ verklaring gesê die student het by City-hospitaal aan sy beserings beswyk. “Die identiteit van die student kan nog nie in hierdie stadium bekend gemaak word nie.” Khan het namens die DUT sy meegevoel betuig met die familie en vriende van die oorledene. “As ŉ gevolg van dié tragiese voorval en talle ander gewelddadige onderonsies, het die bestuur van die universiteit besluit om die universiteit tot verdere kennisgewing te sluit.” Die skietery volg ná onrus by verskeie universiteite in die Durban-gebied, alhoewel dinge meer kalm was by DUT as by ander instansies. Verskeie kampusse het hul deure gesluit en voertuie is by die Universiteit van KwaZulu-Natal (UKZN) se Westville- en Howard College-kampusse aan die brand gesteek. ŉ Veiligheidswaghuisie is ook by die Westville-kampus aan die brand gesteek. Studente betoog teen vertragings met die nasionale finansiële hulpskema vir studente (NSFAS) en trae registrasieproses. Lesings is Dinsdag en Woensdag by DUT opgeskort, alhoewel die kampus steeds oop was. Sihle Zikalala, waarnemende LUR vir ekonomiese ontwikkeling in die provinsie en wat tans as premier waarneem, het “maksimum selfbeheersing” versoek en gesê hy is bereid om met alle belanghebbendes van die instansies te vergader. Hy het gesê dis “verkeerde logika” as studente dink dat hulle bestaande opleidingsinfrastruktuur moet vernietig om seker te maak hul betoging het ŉ impak. “Om voertuie en geboue aan die brand te steek laat ŉ wrang smaak en die optrede moet deur almal in KwaZulu-Natal veroordeel word. Ons wil dit duidelik stel dat ons begrip het en simpatiseer met die lot van behoeftige studente wat nie stygende opleidingskostes kan bekostig nie,” het hy gesê. “Ons bedank die studenteleierskap en bestuur by verskeie tersiêre instansies wat bereid is om in gesprek te tree en die situasie om te keer,” het Zikalala bygevoeg. Die ANC-jeugliga het ook selfbeheersing versoek ná die student doodgeskiet is. “Ons wil hê almal moet nou versigtig wees en selfbeheersing toepas,” het Kwazi Mshengu, voorsitter van die ANC-jeugliga in KwaZulu-Natal, gesê. “Ons glo ons stem almal saam dat die kwessies wat die studente aangeroer het, regte probleme is en dit moet nie tot enige konfrontasie lei wat lewensverlies tot gevolg kan hê nie.” Mshengu het almal wat gehospitaliseer is, spoedige beterskap toegewens. “Ons boodskap aan die studente is dat ons kalm en gefokus moet bly en selfbeheersing moet toepas, selfs al word ons uitgelok. Ons doen ŉ beroep op die owerhede van die instansie om seker te maak die probleme word opgelos.” Honderde studente het Dinsdagaand in Durban se middestad struggle-liedjies gesien in solidariteit met die oorledene.